[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.2.2006

KOM(2006) 75 endelig

KOMMISSIONENS ARBEJDSDOKUMENT

Bidrag til de interinstitutionelle forhandlinger om forslaget om fornyelse af DEN INTERINSTITUTIONELLE AFTALE om budgetdisciplin og forbedring af budgetproceduren

BEGRUNDELSE

Det Europæiske Råd henstillede i sine konklusioner fra mødet i december 2005 "til Rådet, at det på grundlag af en fælles holdning og under forudsætning af, at der opnås acceptable betingelser, når til enighed med Europa-Parlamentet og Kommissionen om en ny interinstitutionel aftale, der afspejler indholdet af disse konklusioner".

Europa-Parlamentet erklærede i sin beslutning af 18. januar 2006, at det var "indstillet på at indgå i konstruktive forhandlinger med Rådet på grundlag af de respektive holdninger, forudsat at det østrigske formandskab [fik] et egentligt forhandlingsmandat" .

Europa-Parlamentet, Rådet og Kommissionen blev enige om at holde en række møder (trilogmøder) for at tilvejebringe en struktureret ramme for forhandlingerne.

Den 1. februar 2006 godkendte Kommissionen et arbejdsdokument om et forslag til en ændret interinstitutionel aftale. Dette forslag var ledsaget af et brev fra José Manuel Barroso, der bl.a. kommenterer "en række spørgsmål, som ikke indgår i forslaget til en interinstitutionel aftale, men er vigtige for de kommende forhandlinger" .

Formålet med dette arbejdsdokument fra Kommissionen er at formulere nogle af de spørgsmål, som er nævnt i brevet fra Barroso, mere formelt, og at fremlægge dem på trilogmødet den 21. februar som konkrete oplæg til forhandlingerne.

Ud over disse specifikke punkter har det udkast til en interinstitutionel aftale, som Kommissionen fremlagde den 1. februar, allerede givet et formelt svar på en række andre spørgsmål, som er blevet indkredset under de hidtidige interinstitutionelle drøftelser.

Der er bl.a. tale om spørgsmålet om fleksibilitet, hvor Kommissionen har foreslået forskellige redskaber, der øger omfanget af og anvendelsesområdet for fleksibilitet, så man kan reagere hensigtsmæssigt på ændrede behov og udfordringer. Ligesom det er tilfældet for de nuværende finansielle overslag, omfatter den foreslåede interinstitutionelle aftale også et særligt udgiftsområde for alle institutionernes administrative udgifter. Med hensyn til budgetdisciplin fastholdt Kommissionen i udkastet af 1. februar alle de eksisterende bestemmelser, herunder bestemmelserne om den fælles udenrigs- og sikkerhedspolitik. Med hensyn til revisionsklausulen har Kommissionen foreslået at fremlægge en hvidbog, som omfatter alle aspekter af den finansielle ramme, indtægter og udgifter. Der skal bl.a. gennemføres omfattende høringer, som skal afspejles i de efterfølgende forslag til en eventuel ændring af de forskellige aspekter af budgettet. Et af de spørgsmål, som skal behandles i denne forbindelse, er behovet for at give EU mere gennemsigtige og uafhængige egne indtægter til erstatning for den nuværende ordning. I den forbindelse har Kommissionen noteret sig, at Europa-Parlamentet har til hensigt at afholde en konference, som også de nationale parlamenter skal deltage i.

NYE FINANSIELLE INSTRUMENTER

I den periode, som den kommende finansielle ramme dækker, vil Kommissionen øge EU-midlernes løftestangseffekt ved at forbedre synergien mellem virkningerne af EU-budgettet og Den Europæiske Investeringsbanks (EIB) aktiviteter. Den har bl.a. allerede foreslået, at der oprettes en finansieringsfacilitet for risikodeling, som skal øge finansieringen af forskning, og den arbejder på et særligt instrument, der skal gøre det muligt at tilvejebringe midler til gennemførelsen af TEN-projekter vedrørende transport. Den er også i tæt samarbejde med EIB og EIF i gang med at forberede en række særlige foranstaltninger til fordel for små og mellemstore virksomheder, f.eks. med henblik på at støtte risikovillig kapital til teknologidrevne virksomheder med et stort vækstpotentiale.

Foreslået tekst om nye finansielle instrumenter

Europa-Parlamentet, Rådet og Kommissionen er enige om, at det er nødvendigt at indføre samfinansieringsmekanismer for at styrke EU-budgettets løftestangseffekt ved at øge incitamentet til at tilvejebringe finansiering. De er enige om at fremme alle former for finansielle instrumenter, der fungerer som katalysatorer for offentlige og private investorer. Målet bør være at øge EIB's risikovillige kapital for forskning og udvikling til 10 mia. EUR i løbet af perioden 2007-2013. Desuden skal instrumenterne til fordel for transeuropæiske net og små og mellemstore virksomheder styrkes. Kommissionen vil fremsætte de nødvendige forslag og vil rapportere tilbage til budgetmyndigheden om de aktiviteter, som finansieres af EIB, EIF og EBRD (relevant i forhold til de nye medlemsstater) for at støtte investeringerne på alle disse områder.

Finansforordningen

Kommissionen anerkender, at der er behov for en bedre gennemførelse af budgettet, uden at der af den grund sættes spørgsmålstegn ved de fremskridt, der blev gjort med den sidste omarbejdning i 2002[1]. I den forbindelse har Kommissionen allerede fremsat forslag til en omfattende revision af finansforordningen og de gældende gennemførelsesbestemmelser hertil. Kommissionen mener, at revisionen af finansforordningen skal bygge på en reel samrådsprocedure på grundlag af den fælles erklæring fra 1975[2].

Foreslået tekst om finansforordningen

Institutionerne har et fælles ansvar for at revidere finansforordningen for at forbedre gennemførelsen af budgettet og øge synligheden og den gavnlige virkning af EU-støtten for borgerne, uden at der sættes spørgsmålstegn ved de fremskridt, der blev gjort med omarbejdningen i 2002. Ligesom i 2002 er Europa-Parlamentet, Rådet og Kommissionen enige om, at en vellykket revision af finansforordningen skal gennemføres ved hjælp af en reel samrådsprocedure på grundlag af Kommissionens ændrede forslag, som skaber en virkelig konsensus mellem Europa-Parlamentet og Rådet. De ønsker også et tæt og konstruktivt interinstitutionelt samarbejde med henblik på en hurtig vedtagelse af gennemførelsesbestemmelserne for at forenkle procedurerne for tildeling af støtte og samtidig sikre en høj beskyttelse af EU's finansielle interesser.

Europa-Parlamentet og Rådet er fast besluttet på at afslutte forhandlingerne om finansforordningen tidligt nok til, at den kan træde i kraft den 1. januar 2007.

Godkendelse foretaget af medlemsstaterne

Kommissionen har indledt en række meget vigtige reformer for at forbedre den finansielle forvaltning af alle budgetsektorerne. I sin meddelelse KOM(2005) 9 af 17. januar 2006 fremlagde Kommissionen en handlingsplan for en integreret struktur for intern kontrol i overensstemmelse med de holdninger, som Revisionsretten og Europa-Parlamentet havde givet udtryk for. Der skal sikres en passende opfølgning af denne handlingsplan, specielt med hensyn til de nationale erklæringer og fastlæggelsen af det risikoniveau, som må tolereres.

Foreslået tekst om sikring af en effektiv og integreret intern kontrol med fællesskabsmidlerne

Europa-Parlamentet, Rådet og Kommissionen er enige om betydningen af at styrke den interne kontrol uden at øge den administrative byrde, hvilket kræver, at den tilgrundliggende lovgivning forenkles. I den forbindelse vil ansvarliggørelse af ledelsen i forbindelse med delt forvaltning i form af nationale erklæringer bliver prioriteret højt. Medlemsstaterne skal udpege de organer, som skal være ansvarlige for erklæringerne, inden september 2006.

Demokratisk kontrol og sammenhæng i foranstaltningerne udadtil

Kommissionen er fast besluttet på at skabe større sammenhæng i EU's foranstaltninger udadtil og undgå, at man får for mange og for usmidige instrumenter vedrørende foranstaltninger udadtil. Kommissionen er enig i, at den foreslåede rationalisering af instrumenterne hverken bør mindske lovgivningsmyndighedens eller budgetmyndighedens beføjelser. Kommissionen er villig til at arbejde konstruktivt på den foreslåede tekst til forordningerne om foranstaltninger udadtil.

Foreslået tekst om demokratisk kontrol og sammenhæng i foranstaltningerne udadtil

Europa-Parlamentet, Rådet og Kommissionen anerkender, at der er behov for en rationalisering af de forskellige instrumenter vedrørende foranstaltninger udadtil. De er enige om, at en sådan rationalisering af instrumenterne skal gøre EU's indsats mere sammenhængende, men hverken må mindske lovgivningsmyndighedens eller budgetmyndighedens beføjelser. Teksten til de relevante forordninger bør afspejle disse principper og omfatte en flerårig vejledende ramme.

Agenturer

Der er udtrykt bekymring over stigningen i antallet af agenturer og risikoen for, at fællesskabsbeføjelser overføres til mellemstatslige strukturer. Kommissionen anerkender også, at oprettelsen af nye agenturer i den periode, som er omfattet af den finansielle ramme for 2007-2013, kan give problemer, specielt når de skal finansieres under lofter, som i forvejen er stramme. Som svar på disse problemer foreslår Kommissionen, at budgetmyndigheden, når der er planer om at oprette et nyt agentur, drøfter de finansielle virkninger på et trilogmøde på grundlag af en analyse fra Kommissionen.

Foreslået tekst om agenturer

Inden der træffes beslutning om oprettelse af et nyt agentur, vurderer Kommissionen de budgetmæssige virkninger for det pågældende udgiftsområde. På grundlag af disse oplysninger forpligter budgetmyndighedens to parter sig til inden for rammerne af budgetsamarbejdet at nå til enighed om finansieringen af det pågældende agentur, inden retsgrundlaget for agenturet træder i kraft.

Egne indtægter

Det udkast til interinstitutionel aftale, som Kommissionen fremlagde den 1. februar, indeholder allerede en revisionsklausul. Ifølge denne bestemmelse skal Kommissionen fremlægge en hvidbog, der omfatter alle aspekter af EU's budget, indtægter og udgifter. Dette arbejde, der skal iværksættes, når institutionerne er nået til enighed om alle elementerne i de næste finansielle overslag, vil være resultatet af en grundig forberedelse og en omfattende høring. Med hensyn til revisionen af ordningen for egne indtægter ønsker Europa-Parlamentet at afholde en konference med deltagelse af Europa-Parlamentet og de nationale parlamenter med henblik på at fremsætte retningslinjer vedrørende Kommissionens forslag.

Foreslået tekst om egne indtægter

I forbindelse med den kommende revision af ordningen for egne indtægter noterer institutionerne sig Europa-Parlamentets ønske om at afholde en konference med deltagelse af repræsentanter for Europa-Parlamentet og de nationale parlamenter.

Finansiel programmering

Den finansielle programmering spiller fortsat en afgørende rolle for den årlige budgetprocedure. Kommissionen har til hensigt at overholde de forpligtelser, den tidligere har indgået, med hensyn til at holde budgetmyndighedens to parter underrettet om den finansielle programmering.

Foreslået tekst om finansiel programmering

Europa-Parlamentet, Rådet og Kommissionen anerkender den finansielle programmerings betydning og fastholder den aftale, som blev indgået om dette spørgsmål på samrådsmødet den 16. juli 2004. Specielt skal den finansielle programmering ajourføres af Kommissionen to gange om året og om nødvendigt tages op på hvert af de trilogmøder, som er omhandlet i den interinstitutionelle aftale af ….

[1] Rådets forordning (EF, Euratom) nr. 1605/2002 af 25. juni 2002.

[2] Fælleserklæring fra Europa-Parlamentet, Rådet og Kommissionen om indførelse af en samrådsprocedure mellem Europa-Parlamentet og Rådet, 4. marts 1975, EFT C 89 af 22.4.1975, s. 1.